和披秀韻與般陽明上人
作者：釋慧空
朝代：宋

paragraphs: 衲僧一口劍，莫問何年鑄。
既有殺人威，亦有活人句。
說夢老瞿曇，至今未曾悟。
爲之子孫者，果以何爲據。
聚頭化城中，自謂得安住。
拋卻金剛王，記持死漢語。
臘月三十日，一字不堪睹。
若驚吾劍在，便解子與午。
忽掛忽爲輪，可見不可取。
提出長橋蛟，卻是南山虎。